b'\n_START_ARTICLE_\nJosipina Kalc\n_START_SECTION_\n\xc5\xbdivljenje in delo\n_START_PARAGRAPH_\nPouk violine je za\xc4\x8dela leta 1924 v \xc5\xa1oli Miroslava Logarja. Po \xc5\xa1tirih letih je nadaljevala na glasbenem konservatoriju Giuseppe Verdi v Trstu v \xc5\xa1oli znanega violinista Avgusta Jankovi\xc4\x8da. Diplomirala je 10. julija 1936. Oktobra 1936 je od\xc5\xa1la v Maribor, kjer so ji prijatelji iz dru\xc5\xa1tva Jadran pripravili celove\xc4\x8deren koncert. Po nastopu ljubljanske Opere v sezoni 1936/1937 v Mariboru je imela avdicijo za vstop v ljubljanski operni orkester pri dirigentih Niku \xc5\xa0tritofu in Danilu \xc5\xa0vari. Spomladi 1937 so jo poklicali v Ljubljano, a ker se obljubljeno mesto ni pravo\xc4\x8dasno spraznilo, se je vrnila v Maribor. Igralka Elvira Kraljeva ji je pomagala, da so jo vklju\xc4\x8dili v mariborski operni orkester. U\xc4\x8dila je tudi na \xc5\xbeelezni\xc4\x8darski glasbeni \xc5\xa1oli, ki jo je vodil Hinko Druzovi\xc4\x8d. Med 2. svetovno vojno je glasbeno delovala v raznih krajih, po osvoboditvi pa se je vrnila v Trst. Pavel Jankovi\xc4\x8d je takrat ustanavljal nov orkester, ki je po ustanovitvi kot Tr\xc5\xbea\xc5\xa1ka filharmonija pod vodstvom Jakova Cipcija nastopal v vseh va\xc5\xbenej\xc5\xa1ih jugoslovanskih sredi\xc5\xa1\xc4\x8dih. Orkester tr\xc5\xbea\xc5\xa1ke filharmonije, kateremu se je pridru\xc5\xbeila tudi Josipina Kalc je deloval do 31. decembra 1946. Na Bledu je posebna komisija glasbenikov iz Beograda preizku\xc5\xa1ala vse \xc4\x8dlane orkestra in jih po potrebi dodelila raznim orkestrom v ve\xc4\x8djih jugoslovanskih mestih. Kal\xc4\x8deva je tako pri\xc5\xa1la na Reko, kamor so usmerjali najbolj\xc5\xa1e operne in dramske ansamble. Po nekaj letih so bolj\xc5\xa1i dramski igralci od\xc5\xa1li v Beograd, ve\xc4\x8dina italijanskih glasbenikov se je vrnila domov, Kal\xc4\x8deva pa je ostala v re\xc5\xa1ki Operi.'